-----------------------------------------------------------------------
  2. ปัจจัยความเสี่ยง

  -----------------------------------------------------------------------

การบริหารความเสี่ยง

บริษัทยังไม่ได้มีการจัดตั้งคณะกรรมการเพื่อบริหารความเสี่ยงโดยเฉพาะ
การบริหารความเสี่ยงทางธุรกิจกระทำภายใต้การกำกับดูแลของคณะกรรมการบริหารอย่างใกล้ชิดและสม่ำเสมอ
เพื่อให้ทันต่อสถานการณ์และแนวโน้มการเปลี่ยนแปลงต่างๆที่เปลี่ยนไปอย่างรวดเร็วทั้งภายในและภายนอกองค์กร
โดยคณะกรรมการบริหารจะพิจารณาแนวทางป้องกันหรือมาตรการในการลดผลกระทบในการบริหารทั้งในระดับกลยุทธ์
เพื่อรักษาส่วนแบ่งตลาดเดิมให้อยู่ในระดับที่เหมาะสม
การแสวงหาตลาดใหม่เพิ่มเติมเพื่อเพิ่มโอกาสทางการแข่งขันในธุรกิจ
ตลอดจนการบริหารต้นทุนให้มีประสิทธิภาพ
ในขณะเดียวกันบริษัทยังคงให้ความสำคัญกับการบริหารความเสี่ยงในระดับปฏิบัติงานเช่นกัน
เพื่อควบคุมความเสี่ยงโดยรวมขององค์กรให้อยู่ในระดับที่ยอมรับได้และเพื่อการพัฒนาองค์กรได้ครบทุกด้านเพื่อการเติบโตอย่างยั่งยืน
อย่างไรก็ตาม คณะกรรมการได้ประเมินความเสี่ยงเบื้องต้นไว้ดังต่อไปนี้

2.1 ความเสี่ยงด้านการเงิน

ตามที่ได้เคยกล่าวไว้ในปีก่อนๆ กรณีบริษัทเป็นผู้ค้ำประกันหนี้สินบริษัทที่เกี่ยวข้องกันแห่งหนึ่ง
ซึ่งได้มีการเจรจาปรับโครงสร้างหนี้กับธนาคารเจ้าหนี้มาโดยตลอด จนเมื่อวันที่ 27 มิถุนายน 2551
ที่ผ่านมา
บริษัทและบริษัทที่เกี่ยวข้องประสบความสำเร็จในการเจรจาปรับโครงสร้างหนี้ภาระค้ำประกันทั้งหมด
ปัจจุบัน
บริษัทและบริษัทที่เกี่ยวข้องได้ดำเนินการตามเงื่อนไขที่ระบุในสัญญาปรับโครงสร้างหนี้ฉบับใหม่ทั้งหมดเรียบร้อยแล้ว
ทำให้เมื่อวันที่ 28 กันยายน 2552
ธนาคารเจ้าหนี้ได้ปลดหนี้เงินต้นที่เหลือและดอกเบี้ยคงค้างทั้งหมดให้บริษัทที่เกี่ยวข้อง
ตลอดจนปลดภาระค้ำประกันให้บริษัทด้วย ปัจจุบัน
คงเหลือเพียงภาระหนี้ที่บริษัทกู้ยืมธนาคารมาเพื่อชำระหนี้แทนในฐานะผู้ค้ำประกัน
สรุปภาระหนี้ค้ำประกัน มีรายละเอียดดังต่อไปนี้

ภาระหนี้ค้ำประกันหนี้ทั้งสิ้น (เงินต้น) ณ วันที่ 29 มิ.ย. 2544 1,350.52 ล้านบาท

หัก ยอดชำระตั้งแต่วันที่ 29 มิ.ย. 2544 – 31 มี.ค.51 (ตามสัญญาฯเดิม) 109.06 ล้านบาท

คงเหลือภาระหนี้ (ตามสัญญาใหม่) ณ วันที่ 27 มิ.ย. 2551 1,241.46 ล้านบาท

แบ่งการชำระหนี้ เป็นดังนี้

1. บจ.เหล็กสหมิตร (ลูกหนี้) ขายทรัพย์ทั้งหมดเพื่อชำระหนี้ 312.10 ล้านบาท

2. บริษัท (ในฐานะผู้ค้ำประกัน) ออกหุ้นเพิ่มทุนให้ธนาคารเจ้าหนี้ 10% 26.66 ล้านบาท

3. ธนาคารเจ้าหนี้ยกหนี้ส่วนที่เหลือให้ทั้งหมด 464.80 ล้านบาท

4. บริษัท (ในฐานะผู้ค้ำประกัน) ผ่อนชำระหนี้ต่อ 437.90 ล้านบาท

  รายการในลำดับที่ 1 – 3 ได้ดำเนินการเสร็จสิ้นแล้วในปี 2551-2552
  ปัจจุบันอยู่ระหว่างผ่อนชำระหนี้ในลำดับที่

4 เป็นรายไตรมาส ซึ่งจะสิ้นสุดในเดือน ธ.ค. 2557 พร้อมดอกเบี้ยในอัตรา MLR
ภาระหนี้ดังกล่าวมียอดคงเหลือ ณ วันที่ 31 ธันวาคม 2555 เท่ากับ 194.90 ล้านบาท

2.2 ความเสี่ยงจากความผันผวนของอัตราแลกเปลี่ยน

บริษัทในฐานะผู้ประกอบการส่งออกเป็นหลัก (ประมาณ 75-90% ของยอดขาย 3 ปีที่ผ่านมา)
มีรายรับที่เป็นเงินตราต่างประเทศจากการทำธุรกรรมด้านการค้าซึ่งส่วนใหญ่เป็นเงินสกุลดอลลาร์สหรัฐอเมริกา
ยูโร และปอนด์สเตอร์ลิง
และมีรายจ่ายที่เป็นเงินตราต่างประเทศจากการนำเข้าวัตถุดิบซึ่งส่วนใหญ่ประกอบด้วยเหล็กแผ่นรีดร้อน
โดยในปี 2555 ที่ผ่านมาบริษัทนำเข้าวัตถุดิบคิดเป็น 80%
ของปริมาณความต้องการใช้วัตถุดิบและวัสดุสิ้นเปลืองทั้งหมด
ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
ซึ่งบริษัทใช้วิธีป้องกันความเสี่ยงแบบ Natural Hedge
เนื่องจากบริษัทมีรายจ่ายและรายรับส่วนใหญ่ที่เป็นเงินตราต่างประเทศทำให้เกิดผลกระทบไม่มาก
อย่างไรก็ตามเพื่อลดความเสี่ยงที่อาจเกิดขึ้นในอนาคต
บริษัทได้สำรองวงเงินเพื่อทำสัญญาซื้อขายอัตราแลกเปลี่ยนล่วงหน้า (Forward Contract)
กับทางธนาคารไว้เป็นที่เรียบร้อยแล้ว

2.3 ความเสี่ยงเกี่ยวกับการขาดแคลนวัตถุดิบและความผันผวนของราคาวัตถุดิบ

เหล็กแผ่นรีดร้อน (Hot Rolled Steel) เป็นวัตถุดิบหลักในการผลิตสินค้าถังแก๊ส
ซึ่งไม่สามารถใช้วัตถุดิบอื่นมาทดแทนได้ แต่เนื่องจากมีผู้ผลิตหลายรายในโลก
ทำให้ไม่มีปัญหาเรื่องการขาดแคลนวัตถุดิบ
แต่อาจได้รับผลกระทบจากความผันผวนของราคาวัตถุดิบบ้าง
แต่เนื่องจากในเงื่อนไขของการเสนอราคาขายต่อลูกค้านั้น
สามารถปรับเปลี่ยนได้ตามดัชนีราคาเหล็กในตลาด ทำให้ผลกระทบในเรื่องดังกล่าวมีไม่มากนัก
อย่างไรก็ตาม
บริษัทยังคงมีมาตรการเพื่อลดความเสี่ยงจากการขาดแคลนวัตถุดิบและความผันผวนของราคาวัตถุดิบ
โดยใช้วิธีบริหารการจัดซื้อจัดหาและการจัดการสินค้าคงคลังให้เหมาะสมและมีประสิทธิภาพ เช่น
กำหนดปริมาณการสั่งซื้อจากแผนการผลิต
บวกกับการคาดการณ์ปริมาณความต้องการของลูกค้าโดยอาศัยข้อมูลการสั่งซื้อในอดีตและสภาพเศรษฐกิจในขณะนั้น
การเปรียบเทียบราคาจากผู้จำหน่ายเหล็กหลายรายก่อนการสั่งซื้อทุกครั้งเพื่อให้แน่ใจว่าบริษัทได้วัตถุดิบที่มีคุณภาพตามต้องการในราคาและเงื่อนไขที่ดีที่สุด
นอกจากนี้บริษัทยังติดตามการเปลี่ยนแปลงของราคาวัตถุดิบในตลาดอย่างใกล้ชิด
โดยอาศัยประสบการณ์ที่ยาวนานในอุตสาหกรรมเพื่อประกอบการคาดการณ์สภาวะราคาเหล็กในตลาดก่อนการตัดสินใจสั่งซื้อ
เป็นต้น การบริหารจัดการข้างต้นยังช่วยลดความเสี่ยงในเรื่องการส่งมอบสินค้าให้ลูกค้าไม่ทันเวลา
ลดค่าใช้จ่ายในการเก็บรักษาวัตถุดิบ (Holding Cost) และค่าใช้จ่ายในการสั่งซื้อวัตถุดิบ
(Reordering Cost) ด้วย

2.4
ความเสี่ยงเกี่ยวกับต้นทุนที่เพิ่มขึ้นจากนโยบายของรัฐบาลในการกำหนดมาตรการปกป้องจากการนำเข้าเหล็กจากต่างประเทศ
(Anti-Dumping)

เหล็กแผ่นรีดร้อนเป็นวัตถุดิบหลักที่ใช้ในการผลิตถังแก๊สของบริษัท โดยในปี 2555
เหล็กที่บริษัทสั่งซื้อทั้งหมดนั้นนำเข้ามาจากต่างประเทศ
เนื่องจากต้นทุนนำเข้าเหล็กสุทธิแล้วต่ำกว่าต้นทุนของเหล็กที่สั่งซื้อจากผู้ผลิตภายในประเทศ
ซึ่งการนำเข้าเหล็กนี้เป็นปัจจัยสำคัญที่ทำให้ต้นทุนสินค้าของบริษัทสามารถแข่งขันในตลาดโลกได้นอกเหนือจากชื่อเสียงและคุณภาพสินค้าที่ได้มาตรฐานของบริษัท
อย่างไรก็ตามในปลายปี 2555 ที่ผ่านมา รัฐบาลเห็นชอบให้ใช้มาตรการปกป้องชั่วคราว
(Safeguard) แก่สินค้าเหล็กแผ่นรีดร้อนซึ่งเป็นเหล็กแผ่นรีดร้อนชนิดเดียวกับที่บริษัทใช้ผลิตสินค้า
เพื่อดูแลอุตสาหกรรมเหล็กในประเทศไทย อย่างไรก็ตาม เนื่องจากบริษัทเป็นผู้ส่งออก
ทำให้บริษัทสามารถขอคืนภาษีดังกล่าวได้ จึงไม่ได้รับผลกระทบรุนแรงมากนัก
ผลกระทบที่เกิดขึ้นจึงเป็นเรื่องของภาระค่าธรรมเนียมธนาคาร
และวงเงินค้ำประกันที่จะต้องใช้เพิ่มขึ้น
ซึ่งบริษัทได้เจรจากับธนาคารเพื่อให้การสนับสนุนวงเงินสำรองที่เพียงพอแล้ว

2.5 ความเสี่ยงเกี่ยวกับสินค้าทดแทน

สินค้าที่สามารถนำมาใช้ทดแทนถังแก๊สที่ผลิตจากเหล็กได้ คือ ถังแก๊สที่ผลิตจากอลูมิเนียม หรือ
ถังแก๊สที่ผลิตจากวัสดุผสม (Composite Material) แต่ไม่เป็นที่นิยมของตลาด
เนื่องจากถังทั้งสองชนิดนี้มีความคงทน และอายุการใช้งานสั้นกว่าถังเหล็ก
รวมถึงราคาต้นทุนต่อหน่วยที่สูงกว่าถังเหล็ก โดยเฉพาะถังที่ผลิตจากวัสดุผสม (Composite
Material)ที่เป็นเทคโนโลยีใหม่
ยังไม่สามารถพิสูจน์เรื่องความคงทนและอายุการใช้งานที่แน่นอนได้
ถึงแม้ว่าจะมีมาตรฐานการผลิตรองรับทั้งในประเทศและต่างประเทศแล้วก็ตาม
ดังนั้นความนิยมจึงอยู่เพียงแค่บางประเทศเท่านั้น
นอกจากนี้จากการที่นานาชาติตื่นตัวและรณรงค์ให้ผลิต หรือใช้ผลิตภัณฑ์ที่เป็นมิตรต่อสิ่งแวดล้อม
ทำให้เหล็กยังคงเป็นวัตถุดิบที่เป็นที่นิยม เนื่องจากถังเหล็กสามารถนำมาซ่อมหรือรีไซเคิลได้
อันจะเป็นการประหยัดพลังงานและอนุรักษ์ทรัพยากรธรรมชาติ
ดังนั้นบริษัทจึงเชื่อว่าถังเหล็กที่เป็นผลิตภัณฑ์ของบริษัทมีความเสี่ยงต่ำจากสินค้าทดแทน

2.6 ความเสี่ยงจากอุทกภัย

จากเหตุการณ์วิกฤตมหาอุทกภัยปี 2554
บริษัทซึ่งมีที่ตั้งของโรงงานและสำนักงานอยู่ในเขตบางขุนเทียน กรุงเทพมหานคร
มีความเสี่ยงเรื่องอุทกภัย
ซึ่งอาจส่งผลต่อการผลิตที่อาจะหยุดชะงักหรือเป็นอุปสรรคในเส้นทางคมนาคมระหว่างทางจัดส่งสินค้า
ถึงแม้ว่าบริษัทจะไม่ได้รับผลกระทบและความเสียหายจากเหตุการณ์น้ำท่วมที่ผ่านมา
แต่บริษัทได้มีการเตรียมแผนป้องกันน้ำท่วมทั้งในระยะสั้นและจัดทำแผนระยะยาวเพื่อตอบสนองต่อสถาณการณ์ดังกล่าวที่อาจเกิดขึ้น
โดยการติดตามข่าวสารอย่างสม่ำเสมอ การเฝ้าระวังระดับน้ำในคลองรอบๆบริเวณโรงงาน
การบำรุงรักษาและตรวจสภาพของอุปกรณ์ป้องกันน้ำท่วมให้อยู่ในสภาพพร้อมใช้งาน
พร้อมทั้งจัดหาอุปกรณ์ให้เพียงพอต่อสถาณการณ์ที่คาดว่าจะเกิดขึ้น
ตลอดจนประเมินผลกระทบจากแผนการรับมือเรื่องอุทกภัยของรัฐบาลอย่างใกล้ชิด

2.7 ความเสี่ยงเกี่ยวกับการเสนอขายหลักทรัพย์และการจ่ายเงินปันผล

ตามที่บริษัทได้รับแจ้งจากตลาดหลักทรัพย์แห่งประเทศไทยในปี 2541 ถึงการที่หลักทรัพย์ของบริษัท
เข้าเกณฑ์อาจถูกเพิกถอนจากการเป็นหลักทรัพย์จดทะเบียน เนื่องจากบริษัท
มีผลขาดทุนสุทธิสามปีในสี่ปีสุดท้าย (ระหว่างปี 2538 – 2541)
และมีมูลค่าตามบัญชีของสินทรัพย์ที่มีตัวตนสุทธิตามที่เปิดเผยในงบการเงินฉบับล่าสุดที่ผ่านการตรวจสอบจากผู้สอบบัญชีแล้ว
ต่ำกว่าร้อยละห้าสิบของทุนชำระแล้วของบริษัท ณ ขณะนั้น และเนื่องจากวิกฤติเศรษฐกิจในปี 2540
รวมถึงอุตสาหกรรมเหล็กอยู่ในช่วงขาลง ส่งผลให้บริษัท
มีผลขาดทุนสุทธิต่อเนื่องจนทำให้ส่วนของผู้ถือหุ้นต่ำกว่าศูนย์บริษัท จึงยังเข้าข่ายที่ต้องฟื้นฟูกิจการ

ต่อมาเมื่อวันที่ 29 มิถุนายน 2544 บริษัท
ประสบผลสำเร็จในการทำสัญญาปรับโครงสร้างหนี้กับเจ้าหนี้สถาบันการเงิน
และได้รับการอนุมัติจากที่ประชุมผู้ถือหุ้นเมื่อวันที่ 28 กันยายน 2544 เป็นผลให้หุ้นของบริษัท
ได้กลับเข้าทำการซื้อขายในตลาดหลักทรัพย์ฯ ได้อีกครั้งในหมวด REHABCO ตั้งแต่วันที่ 29 ตุลาคม
2544 จนถึงวันที่ 13 พฤศจิกายน 2548 หลังจากนั้น จนถึงปัจจุบัน หลักทรัพย์ของบริษัท
ถูกพักการซื้อขายหุ้นในตลาดหลักทรัพย์ฯ เนื่องจากบริษัท นำส่งงบการเงินไตรมาส 3 ปี 2548
และปรากฎว่าส่วนของผู้ถือหุ้นของบริษัท ต่ำกว่าศูนย์ คือ เท่ากับ (1,194.31) ล้านบาท
หลักทรัพย์ของบริษัท จึงถูกย้ายไปอยู่ในหมวดกลุ่มบริษัทที่แก้ไขการดำเนินงานไม่ได้ภายในกำหนด
(Non-Performing Group : “NPG”) เมื่อวันที่ 3 กรกฎาคม 2549
โดยมีสาเหตุจากภาระผูกพันที่เกิดจากการค้ำประกันหนี้สินบริษัทที่เกี่ยวข้อง ซึ่งต่อมาเมื่อวันที่ 27
มิถุนายน 2551 บริษัท
ประสบผลสำเร็จในการเจรจาปรับโครงสร้างหนี้ภาระค้ำประกันทั้งหมดของบริษัทที่เกี่ยวข้องกับเจ้าหนี้สถาบันการเงินเป็นที่เรียบร้อยแล้ว

ปัจจุบัน บริษัท ได้ดำเนินการแก้ไขผลการดำเนินงานและฐานะการเงิน
จนมีสมบัติครบถ้วนในการขอพ้นเหตุเพิกถอนแล้ว พิจารณาจากงบการเงินในปีที่ผ่านมา
บริษัทมีผลกำไรสุทธิที่ผ่านการสอบทานจากผู้สอบบัญชีแล้วติดต่อกันเกิน 4 ไตรมาส
และจากงบการเงินปี 2555 ที่ผ่านการตรวจสอบแล้วมีกำไรสุทธิเท่ากับ 175.99 ล้านบาท
และมีส่วนของผู้ถือหุ้น ณ วันที่ 31 ธันวาคม 2555 เท่ากับ 360.08 ล้านบาท
บริษัทจึงได้ดำเนินการยื่นเอกสารเพื่อขออนุมัติให้หลักทรัพย์ของบริษัทฯกลับเข้าซื้อขายในตลาดหลักทรัพย์ฯ
(SET) ในกลุ่มอุตสาหกรรม “สินค้าอุตสาหกรรม” หมวดอุตสาหกรรม “บรรจุภัณฑ์” เมื่อวันที่ 12
มีนาคม 2556 ที่ผ่านมา ปัจจุบันอยู่ระหว่างรอผลการพิจารณาจากตลาดหลักทรัพย์ฯ
ณ วันที่ 31 ธ.ค. 2555 บริษัทยังมีผลขาดทุนสะสม จำนวน 159.35 ล้านบาท
ทำให้บริษัทไม่สามารถจ่ายเงินปันผลได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้ไปอีกระยะหนึ่ง